આગામી ગુરુવારે મળનારી સ્ટેન્ડિંગ કમિટીના એજન્ડા સમક્ષ વહીવટીતંત્ર દ્વારા મુકાયેલી રોડ રિસરફેસિંગનાં કામમાં કન્સલ્ટન્ટની પેનલ તૈયાર કરવાની એક દરખાસ્ત ચર્ચાસ્પદ બની છે. આ દરખાસ્ત મુજબ ઇજનેર વિભાગના ૬૦ ફૂટથી ઓછી પહોળાઇના અને રોડ પ્રોજેકટ વિભાગના ૬૦ ફૂટથી વધુ પહોળાઇના રસ્તાના રિસરફેસિંગનાં કામોની ગુણવત્તા તેમજ કામની પ્રગતિ જળવાઇ રહે તે આશયથી સુપરવિઝન અને મોનિટરિંગ કરવા જુદી જુદી પ્રોજેકટ કન્સલ્ટન્ટ એજન્સીઓની ત્રણ વર્ષે માટેની પેનલ તૈયાર કરવા એક્સપ્રેશન ઓફ ઇન્ટરેસ્ટ મંગાવતા કુલ ૧૭ બીડર પૈકી ૧રને માન્ય ગણાયા હતા. જે પૈકી કન્સલ્ટન્ટ જયેશ એ. દલાલના પ્રોજેકટ કોસ્ટના ૦.૬૩ ટકા ફી વત્તા સર્વિસ ટેકસ મુજબ સૌથી ઓછા ભાવ આવતાં અન્ય ચાર કન્સલ્ટન્ટ એજન્સીઓએ પણ આ ભાવે કામ કરવા સંમતિ દર્શાવી હોઇ આ પાંચ કન્સલ્ટન્ટની પેનલ તૈયાર કરાશે. અન્ય ચાર કન્સલ્ટન્ટ સાથે પણ તંત્રએ સૌથી ઓછા ભાવે કામ કરાવવા અંગેની વાટાઘાટો હાથ ધરી છે.